Diari Oficial de la Generalitat Valenciana


Sumari del DOGV 7223, del 27-02-2014 (2014/1699)

RESOLUCIÓ de 25 de febrer de 2014, de la directora general del Secretariat del Consell i Relacions amb les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del conveni de col·laboració entre el Ministeri d'Educació, Cultura i Esport i l'Institut Valencià d'Investigacions Agràries (IVIA) per a la gestió de programes d'ajudes en el marc de l'Estatut del Personal Investigador en Formació.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7223

Data del DOGV
:   27-02-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/1699


Data del document
:   25-02-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 25 de febrer de 2014, de la directora general del Secretariat del Consell i Relacions amb les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del conveni de col·laboració entre el Ministeri d'Educació, Cultura i Esport i l'Institut Valencià d'Investigacions Agràries (IVIA) per a la gestió de programes d'ajudes en el marc de l'Estatut del Personal Investigador en Formació. [2014/1699]  
El Ministeri d'Educació, Cultura i Esport i l'Institut Valencià d'Investigacions Agràries (IVIA) han subscrit, prèvia tramitació reglamentària, el 19 de desembre de 2013, el conveni de col·laboració per a la gestió de programes d'ajudes en el marc de l'Estatut del Personal Investigador en Formació.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, procedix la publicació en el Diari Oficial de la Comunitat Valenciana de l'esmentat conveni, que ha quedat inscrit en el Registre de Convenis de la Generalitat amb el número 366/2014 i que figura com a annex d'esta resolució.  
  
València, 25 de febrer de 2014.- La directora general del Secretariat del Consell i Relacions amb les Corts: Marta Martí Arador.  
  
  
Conveni de col·laboració entre el Ministeri d'Educació, Cultura i Esport i l'organisme Institut Valencià d'Investigacions Agràries (IVIA) per a la gestió de programes d'ajudes en el marc de l'Estatut del Personal Investigador en Formació  
  
Reunits  
D'una part, Federico Morán Abad, secretari general d'Universitats del Ministeri d'Educació, Cultura i Esport, nomenat pel Reial Decret 1372/2012, de 27 de setembre (BOE 28 de setembre), amb competència delegada per a la firma d'este instrument, segons l'article octau 1a de l'Orde ECD/465/2012, de 2 de març (BOE 9 de març), de delegació de competències del Ministeri d'Educació, Cultura i Esport.  
  
I d'una altra, José Ciscar Bolufer, conseller de Presidència i Agricultura, Pesca, Alimentació i Aigua i president de l'Institut Valencià d'Investigacions Agràries (IVIA), entitat autònoma de la Generalitat Valenciana, amb domicili en la carretera Moncada-Náquera, km 4,5, 46928 València, que actua en nom i representació d'este, i que es basa en les atribucions contingudes en la Llei 4/1991, de la Generalitat, de 13 de març, de creació com a entitat autònoma de l'IVIA (DOGV 1506, 18.03.1991), i en l'article 8, apartat 2, del Decret 233/1991, de 9 de desembre, del Consell, pel qual s'aprova el seu reglament (DOGV 1700, 10.01.1992), i facultat per a la subscripció d'este conveni en virtut de de l'Acord del Consell de data 13 de desembre de 2013.  
  
Exposen  
Que l'article 8 del Reial Decret 1823/2011, de 21 de desembre, pel qual es reestructuren els departaments ministerials, determina que correspondrà al Ministeri d'Educació, Cultura i Esport la proposta i execució de la política del Govern en matèria educativa, de formació professional i d'universitats. Posteriorment, els reials decrets 1887/2011, de 30 de desembre, i 257/2012, de 27 de gener, que han establit i desenrotllat l'estructura orgànica bàsica del Ministeri d'Educació, Cultura i Esport, assignen esta competència a la Secretaria General d'Universitats.  
  
Que pel Reial Decret 63/2006, de 27 de gener, pel qual es va aprovar l'Estatut del Personal Investigador en Formació, es va configurar un nou règim jurídic, la finalitat del qual és preveure una relació jurídica laboral dins del marc normatiu general vigent.  
Que en consonància amb l'article 8.3 del Reial Decret 63/2006, l'entitat convocant del corresponent programa d'ajuda a la investigació abonarà als organismes, centres o universitats d'adscripció del personal investigador en formació la quantitat global de l'ajuda, i inclourà en l'aportació el cost de la Seguretat Social. Este manament és aplicable igualment a les ajudes destinades a la investigació per a doctors, de conformitat amb la disposició addicional sexta.  
Que en el conjunt d'accions que realitza el Ministeri d'Educació, Cultura i Esport es troben programes d'ajudes la finalitat dels quals és promoure la formació, mobilitat, perfeccionament i actualització de coneixement en postgrau i postdoctorat en organismes, universitats i institucions de solvència docent i investigadora i formativa, en àrees del coneixement científic que facilite la seua futura incorporació al sistema espanyol d'educació superior i investigació científica. Estes ajudes es caracteritzen sobretot per la dimensió formativa i, en conseqüència, ser la persona que realitza l'activitat, la que fonamenta l'atorgament de la subvenció, amb assumpció de responsabilitats d'acord amb les diferents etapes del projecte formatiu o d'actualització docent o investigadora.  
  
Que en matèria de formació de postgrau i postdoctorat, compta amb els programes, recursos humans i materials adequats per a portar a bon fi la capacitació adequada de persones que puguen dedicar-se en el futur a la investigació científica, la docència universitària o l'activitat professional altament especialitzada.  
Que es troben adscrits a l'organisme beneficiaris d'ajudes de diferents programes gestionats per centres directius del Ministeri d'Educació. Així mateix, és objectiu prioritari de l'organisme, continuar donant suport a la concurrència de candidats a les ajudes convocades pel Ministeri d'Educació, Cultura i Esport, com a mitjà de millorar la formació de professorat universitari i la producció científica, així com actualització de coneixement en postgrau i postdoctorat.  
  
Que ambdós parts consideren que, per raons d'eficàcia en la gestió i a fi d'aconseguir la millor prestació de servicis als beneficiaris de les ajudes, i de conformitat amb els articles 12 a 16 de la Llei 38/2003, de 17 de novembre, General de Subvencions, consideren que és procedent la firma d'este conveni de col·laboració.  
Per tot allò que s'ha exposat, ambdós parts reconeixen que hi ha el marc jurídic que permet la realització de convenis entre institucions i que tenen capacitat legal i competència suficient per a formalitzar un conveni de col·laboració entre estes, d'acord amb les següents  
  
Clàusules  
  
Primera. Objecte del conveni  
1.1. Este conveni té per objecte establir el marc general de col·laboració entre les entitats firmants per a la millor gestió de les ajudes, la finalitat de les quals és promoure la formació del professorat universitari, en programes de doctorat de solvència formativa i investigadora, en qualsevol àrea de coneixement científic, que facilite la seua futura incorporació al sistema espanyol d'educació superior i investigació científica, així com també promoure i facilitar el perfeccionament de doctors que acaben de finalitzar la seua formació de tercer cicle a través d'estades de mobilitat postdoctoral.  
1.2. Este conveni està exclòs del Reial Decret Legislatiu 3/2011, de 14 de novembre, pel qual s'aprova el Text Refós de la Llei de Contractes del Sector Públic, tal com establix el seu article 4.1c, quant als organismes públics, però sí que està subjecte a la Llei 38/2003, General de Subvencions, de 17 de novembre de 2003, segons la qual en l'article 12 es regula la figura d'entitat col·laboradora, com també en el seu reglament i en l'Orde ECI/3769/2006, de 4 de desembre.  
1.3. El conveni de col·laboració no suposarà l'alteració de la titularitat de la competència, i afectarà únicament els elements del seu exercici previstos en este conveni o com a conseqüència de l'aplicació pràctica de les tasques que requerisca.  
  
Segona. Àmbit d'aplicació  
2.1. Queden incloses en este conveni les actuacions derivades de convocatòries del Ministeri d'Educació, Cultura i Esport, en les quals l'organisme Institut Valencià d'Investigacions Agràries (IVIA) actue com a entitat col·laboradora, d'acord amb el que preveu el article 12 de la Llei 38/2003, de 17 de novembre, General de Subvencions.  
2.2. A este efecte, les convocatòries del Ministeri d'Educació, Cultura i Esport afectades per este conveni són les següents:  
A) Del Programa Nacional de Formació:  
a) Beques i contractes de formació de professorat universitari del Programa Nacional de Formació de Recursos Humans d'Investigació, en el marc del Pla Nacional d'Investigació Científica, Desenrotllament i Innovació Tecnològica 2008-2011.  
b) Beques i contractes del Programa Salvador de Madariaga en l'Institut Universitari de Florència del Programa Nacional de Formació de Recursos Humans d'Investigació, en el marc del Pla Nacional d'Investigació Científica, Desenrotllament i Innovació Tecnològica 2008-2011.  
B) Del Programa Nacional de Mobilitat:  
a) Estades de mobilitat postdoctoral a centres estrangers del Programa Nacional de Formació de Recursos Humans d'Investigació, en el marc del Pla Nacional d'Investigació Científica, Desenrotllament i Innovació Tecnològica 2008-2011.  
b) Estades de mobilitat de jóvens doctors estrangers a centres espanyols.  
c) Cooperació interuniversitària amb el Brasil. Estades de mobilitat per a formació doctoral, postdoctoral i de professors universitaris i investigadors.  
2.3. En el cas d'incloure's alguna nova actuació no assenyalada en el paràgraf anterior, es requerirà l'addenda corresponent.  
2.4. Mentres el conveni estiga vigent, s'entendrà que les ajudes concedides durant la seua aplicació es referiran a les convocatòries publicades en 2012, però per a convocatòries posteriors, s'entendran aplicables les que es publiquen, si s'aprova un nou Pla Nacional d'Investigació Científica, Desenrotllament i Innovació Tecnològica 2008-2011 que prolongue o establisca ajudes per a beques i contracte, així com també estades de mobilitat postdoctoral a centres estrangers del Programa Nacional de Mobilitat de Recursos Humans d'Investigació, mes allà de 2012, la qual cosa requerirà l'anotació corresponent en l'addenda.  
  
  
Tercera. Obligacions per al Ministeri d'Educació, Cultura i Esport  
  
En el marc d'este conveni, al Ministeri d'Educació, Cultura i Esport, a través de la Secretaria d'Estat d'Educació, Formació Professional i Universitats o els seus centres directius, li correspon:  
3.1. Abonar a l'organisme l'import que corresponga a les ajudes concedides als beneficiaris d'estes, vinculats a eixa entitat col·laboradora, incloent-hi el cost de Seguretat Social i les pagues extraordinàries en el cas dels contractes, tot això de conformitat amb les convocatòries respectives dels programes afectats.  
Igualment i de conformitat amb l'article 16, número 3m, de la Llei 38/2003, General de Subvencions, l'organisme rebrà com a compensació econòmica pels costos derivats per la seua participació en la gestió de les beques i contractes una quantia proporcional al nombre de beneficiaris actius, que la fixarà anualment el Ministeri d'Educació, Cultura i Esport a través de resolució de la Secretaria General d'Universitats.  
  
3.2. Comunicar a l'organisme la relació dels beneficiaris de les ajudes en fase de beca i de contracte que obtinguen esta condició en la resolució de convocatòries durant la vigència del conveni, així com la informació relativa als canvis que puguen produir-se durant la vigència de les ajudes.  
Les condicions d'atorgament i verificació d'estes corresponen al Ministeri d'Educació, Cultura i Esport d'acord amb allò que s'ha estipulat en les convocatòries corresponents.  
3.3. Concretar els procediments establits en les convocatòries, tenint en compte les característiques i necessitats de cada programa, i es designaran els òrgans, comissions o experts que estime necessaris per a realitzar les oportunes actuacions de seguiment i comprovació de l'aplicació de les ajudes, així com demanar la informació complementària que es considere en cada cas sobre el compliment dels objectius de les ajudes.  
  
3.4. Comptar amb el consentiment de l'organisme de les ajudes que es concedisquen i que tinguen a esta com a organisme d'adscripció i, en particular, aquelles destinades a la formalització de contractes.  
  
Quarta. Obligacions per a l'organisme  
A l'organisme, que actua en nom i per compte del Ministeri d'Educació, Cultura i Esport com a òrgan concedent de les ajudes, li correspon:  
4.1. Assumir la condició d'entitat col·laboradora als efectes del que disposa la Llei 38/2003, de 17 de novembre, General de Subvencions, per a tots els beneficiaris a qui els siguen concedides ajudes incloses en l'àmbit d'aplicació d'este conveni. De conformitat amb el que establix l'article 16 de la llei esmentada, les entitats col·laboradores hauran de subscriure un conveni de col·laboració amb el Ministeri d'Educació, Cultura i Esport com a òrgan concedent, en el qual es regulen les condicions i obligacions assumides per estes.  
  
4.2. Destinar les subvencions concedides pel Ministeri d'Educació, Cultura i Esport i objecte d'este conveni, per al fi atorgat. L'obtenció de rèdits no podrà destinar-se més que a la finalitat per a la qual s'ha atorgat la subvenció.  
4.3. Assumir el pagament de les subvencions als beneficiaris, que s'efectuarà a l'organisme de conformitat amb les convocatòries, així com les normes que, per a cada cas, s'establisquen d'acord amb les directrius que, si és el cas, marque la Direcció General de Política Universitària, la qual podrà sol·licitar informació sobre qualsevol aspecte relacionat amb el pagament.  
4.4. Requerir als beneficiaris finals de la subvenció que acrediten estar al corrent d'obligacions tributàries i amb la Seguretat Social, així com no ser deutors per resolució de procedència de reintegrament, com a requisit imprescindible per a realitzar el pagament.  
4.5. Incloure en els documents que es formalitzen amb els beneficiaris d'estes la referència al finançament pel Ministeri d'Educació, Cultura i Esport. Igualment, vetlarà perquè en les publicacions i altres resultats als quals puguen donar lloc els treballs i investigacions realitzats a l'empara dels programes acollits a este conveni es faça referència a l'esmentat finançament.  
4.6. Comunicar als centres directius gestors dels programes d'ajudes del Ministeri d'Educació, Cultura i Esport les renúncies, interrupcions i la resta d'incidències de les subvencions finançades a càrrec dels programes inclosos en el marc d'este conveni, de conformitat amb els procediments establits en les convocatòries respectives.  
  
4.7. Sol·licitar als beneficiaris la justificació requerida en la convocatòria per a dur a terme el seguiment cientificotècnic i facilitar l'oportuna documentació i informació als centres directius responsables dels programes en el Ministeri d'Educació, Cultura i Esport, de conformitat amb el que establixen les respectives convocatòries.  
  
4.8. Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com els estats comptables i registres específics que siguen exigits per les bases reguladores de les subvencions, a fi de garantir l'adequat exercici de les facultats de comprovació i control.  
  
Així mateix, els llibres i registres comptables hauran de disposar d'un sistema de comptabilitat separat o un codi comptable que permeta identificar la dotació pressupostària del Ministeri.  
4.9. Posar a disposició dels beneficiaris d'estes i en particular del personal investigador en formació, les instal·lacions i mitjans materials necessaris per a la realització normal del seu projecte formatiu o d'actualització, així com garantir-los, dins del règim intern d'organisme, els drets derivats de la seua pertinença a este grup.  
  
4.10. L'organisme haurà de remetre fotocòpia de les altes i dels contractes en el termini de quinze dies naturals des de la seua formalització.  
4.11. Complir els requisits recollits en la Llei 38/2003, de 17 de novembre, General de Subvencions, així com facilitar la informació que els siga requerida per la Intervenció General de l'Administració de l'Estat i pel Tribunal de Comptes.  
  
Quinta. Finançament i pagament de les ajudes  
5.1. El Ministeri d'Educació, Cultura i Esport, a través de la Secretaria d'Estat d'Educació, Formació Professional i Universitats o els seus centres directius, finançarà les ajudes que corresponguen, a càrrec dels crèdits dels exercicis pressupostaris per als quals es concedisquen les ajudes en les resolucions respectives.  
5.2. L'organisme haurà d'acreditar, abans del pagament, el compliment dels requisits establits en l'article 13 de la Llei General de Subvencions. L'acreditació es farà en els termes establits en el Reial Decret 887/2006, de 21 de juliol, pel qual s'aprova el reglament de la llei esmentada. Igualment, la Universitat haurà de complir les obligacions que per als receptors de subvencions establix l'article 14 de la llei esmentada, així com les instruccions específiques del Ministeri d'Educació, Cultura i Esport.  
5.3. El pagament de les ajudes corresponents als beneficiaris s'efectuarà a l'organisme per anticipat. La fase de contracte s'abonarà una vegada que en el Ministeri d'Educació, Cultura i Esport, es tinga constància del document de formalització d'este.  
Per a poder efectuar el pagament a l'esmentada entitat, haurà d'acreditar prèviament estar al corrent de les seues obligacions tributàries i de Seguretat Social i no ser deutor per resolució de procediment de reintegrament.  
L'import de les ajudes es lliurarà anualment pel Ministeri d'Educació, Cultura i Esport a les entitats amb què s'haja subscrit este conveni, a les quals s'eximix de la constitució de garanties. Els rendiments financers que es puguen generar pels fons lliurats per anticipat als beneficiaris no incrementaran l'import de l'ajuda concedida.  
  
5.4. Amb la finalitat d'assegurar a l'organisme la provisió de fons necessaris i garantir l'adequada aplicació del Reial Decret, els pagaments del Ministeri d'Educació, Cultura i Esport s'efectuaran atenent el calendari següent:  
Al començament de cada exercici s'efectuarà el pagament anticipat de les ajudes, dels beneficiaris en actiu, corresponent a l'anualitat que s'inicia.  
Les ajudes de les beques les altes de les quals es produïsquen durant l'exercici, s'abonaran a partir de l'alta dels beneficiaris en el termini màxim dels tres mesos següents.  
El Ministeri d'Educació, Cultura i Esport lliurarà per anticipat, sempre dins de les disponibilitats pressupostàries, una quantitat parcial a compte de l'import total previst per a l'exercici següent. Tals lliuraments tindran lloc durant l'últim trimestre de cada exercici.  
  
5.5. L'organisme es farà càrrec dels gastos del personal propi i de gestió derivats de les ajudes a què es referix este conveni.  
  
5.6. L'organisme percebrà un pagament anual en concepte de compensació econòmica, per la seua participació en la gestió de les subvencions, en el marc del present conveni i de conformitat amb allò que s'ha assenyalat en la clàusula 3.1.  
5.7. És obligació el reintegrament dels fons en el supòsit d'incompliment dels requisits i obligacions establits per a la concessió de la subvenció i, en tot cas, en els supòsits previstos en l'article 37 de la LGS.  
  
El procediment de reintegrament de subvencions, segons l'article 42 del capítol II de la Llei 38/2003, de 17 de novembre, General de Subvencions, s'iniciarà d'ofici per acord de l'òrgan competent, bé per iniciativa pròpia, bé com a conseqüència d'orde superior, a petició raonada d'altres òrgans o per denúncia. També s'iniciarà a conseqüència de l'informe de control financer emés per la Intervenció General de l'Estat.  
  
  
Sexta. Justificació  
6.1. L'organisme, com a centre d'adscripció de beneficiaris, haurà de justificar el pagament de les subvencions de conformitat amb allò que disposa l'article 15 de la Llei 38/2003, de 17 de novembre, General de Subvencions, així com presentar declaracions responsables d'estar al corrent de les seues obligacions tributàries i amb la Seguretat Social, i de no ser deutors per resolució de procedència de reintegrament i, si és el cas, entregar a l'òrgan concedent la justificació presentada pels beneficiaris esmentats.  
Esta justificació es durà a terme tal com s'establix en l'article 16.3b de la Llei 38/2003, de 17 de novembre, General de Subvencions.  
  
La normativa reguladora especial de les subvencions d'este conveni de col·laboració es regirà per la resolució o orde de les convocatòries a què afecta este conveni. Estes resolucions es publiquen en el Boletín Oficial del Estado (BOE).  
6.2. La justificació de la subvenció haurà d'ajustar-se al que disposa l'article 30 de la Llei General de Subvencions, i especificar si el compte justificatiu es regularà per l'article 72 o 75, ja siga simplificada a no, del Reial Decret 887/2006, de 21 de juliol, pel qual s'aprova el reglament d'esta Llei General de Subvencions, així com al que disposen les convocatòries.  
6.3. Els beneficiaris de les ajudes presentaran les memòries anuals de seguiment, en els terminis i continguts reflectits en la convocatòria consegüent.  
6.4. Així mateix, l'organisme haurà de presentar la memòria econòmica justificativa del cost de les activitats realitzades. Esta s'haurà de realitzar d'acord amb els articles 69 i 75 del Reial Decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, General de Subvencions. En el cas d'organismes públics, la modalitat de justificació de la subvenció serà el compte justificatiu simplificat, que inclourà la certificació dels gastos efectuats en l'execució de cada una de les subvencions que li hagen sigut concedides i, si és el cas, carta de pagament de reintegrament en el supòsit de romanents no aplicats; en el cas d'organismes privats, la justificació haurà de contindre la documentació de gasto i pagament, així com també carta de pagament de reintegrament en el supòsit de romanents no aplicats.  
  
6.5. La certificació, de caràcter anual, haurà de presentar-se en la Direcció General de Política Universitària abans del 31 de març de l'any següent a què s'hagen percebut els fons, amb els gastos efectuats fins al 31 de desembre de l'any anterior, i haurà de realitzar-se d'acord amb el que establix l'article 30 de la Llei 38/2003, de 17 de novembre, General de Subvencions, el conveni de col·laboració subscrit i les disposicions que s'establisquen en les resolucions de convocatòria, així com a les instruccions que establisca la Direcció General de Política Universitària. S'acompanyarà amb la relació dels perceptors de les ajudes, amb els imports abonats en concepte de dotació o sou mensual, pagues extraordinàries en el cas dels contractes i els gastos per quota empresarial a la Seguretat Social. La justificació d'ajudes per a estades breus i preus públics per matrícules es realitzarà de forma separada.  
  
6.6. Per a la millor gestió de les dades relatives a la justificació, la Direcció General de Política Universitària concretarà a través d'instruccions la forma d'intercanviar la informació i, si és el cas, la presentació en format electrònic.  
6.7. La Universitat remetrà als centres directius gestors dels diferents programes d'ajudes la certificació de la incorporació dels imports d'estes a la seua comptabilitat.  
  
Sèptima. Incompliment  
7.1. L'incompliment total o parcial dels requisits i obligacions establits en la convocatòria, així com els que s'establisquen en la corresponent resolució de concessió, donarà lloc a l'obertura d'un expedient d'incompliment, la resolució del qual, amb audiència prèvia de l'interessat, podrà donar lloc a la revocació de l'ajuda concedida parcialment o totalment i l'obligació de reintegrar la quantia que s'establisca en funció dels criteris aplicables i els interessos de demora corresponents, d'acord amb el que disposa el títol II (reintegrament de subvencions), el títol III (control financer) i el títol IV (infraccions i sancions) de la Llei General de Subvencions.  
7.2. De conformitat amb el que establix l'apartat vint-i-dosé de l'Orde ECI/266/2008, de 6 de febrer (BOE 9 de febrer), els criteris proporcionals de graduació d'incompliment són els següents:  
  
a) L'incompliment total i manifest dels objectius científics i tècnics per als quals es va concedir l'ajuda, determinat a través dels mecanismes de seguiment i control científic tècnic, serà causa de reintegrament total de la subvenció i, si és el cas, la pèrdua del dret al cobrament de les quantitats pendents de percebre.  
b) L'incompliment dels objectius parcials o activitats concretes comportarà la devolució d'aquella part de la subvenció destinada a estes i, si és el cas, la pèrdua del dret al cobrament de les quantitats pendents de percebre.  
c) La falta de presentació, d'acord amb el que establix la corresponent convocatòria, dels informes de seguiment anual o final, comportarà la devolució de les quantitats percebudes i no justificades i, si és el cas, la pèrdua del dret al cobrament de les quantitats pendents de percebre.  
  
d) L'incompliment de les mesures de difusió establides, en els termes de l'article 31.3 del Reglament de la Llei General de Subvencions, serà causa del reintegrament parcial de l'import associat a este compliment.  
  
Octava. Seguiment i control  
8.1. Correspon als centres directius del Ministeri d'Educació, Cultura i Esport el seguiment de les ajudes corresponents als programes que gestionen, per al qual establiran els procediments adequats en col·laboració amb les universitats i organismes dels centres d'adscripció de becaris.  
Així mateix, els organismes perceptors de les ajudes estaran subjectes a les actuacions de control que duguen a terme les institucions facultades per a això per la Llei General de Subvencions.  
8.2. L'avaluació dels informes de seguiment dels beneficiaris de les ajudes, de conformitat amb el que establixen les respectives convocatòries, serà determinant per a mantindre la continuïtat en el finançament d'estes.  
8.3. L'organisme queda subjecte igualment a les accions de control que duguen a terme les institucions facultades per a això per la Llei General de Subvencions.  
  
Novena. Duració i revisions del conveni  
9.1. Este conveni tindrà una duració de quatre anys i entrarà en vigor l'endemà de la seua firma. D'acord amb la Llei 38/2003, General de Subvencions (BOE 18.11.2003), els convenis de col·laboració podran tindre una duració de fins a sis anys, per la qual cosa podrà ser prorrogat dos anys més, si així ho acorden les parts.  
  
9.2. En relació amb les modificacions del conveni recollides com a addenda, hauran de seguir la mateixa tramitació que el conveni original.  
9.3. Les disposicions d'este conveni podran ser parcialment o totalment modificades per acord de les parts. Les modificacions acordades s'adjuntaran com a addenda al text del conveni.  
9.4. Qualsevol de les parts podrà denunciar el conveni amb un preavís de sis mesos. Esta denúncia procedirà per incompliment de l'altra part o per impossibilitat manifesta de dur a terme les seues obligacions, i en este cas les parts es comprometen a mantindre els compromisos adquirits fins a la finalització del període complet de les ajudes concedides als beneficiaris dels contractes.  
  
Desena. Jurisdicció  
Les qüestions litigioses que puguen sorgir de la interpretació, modificació, efectes o resolució d'este conveni hauran de ser resoltes, en primera instància, mitjançant un acord entre les parts. En cas de falta d'acord, haurà d'acudir-se a la jurisdicció contenciosa administrativa, en virtut de la naturalesa administrativa del conveni.  
  
Onzena. Protecció de dades  
Les parts s'obliguen a complir la normativa sobre protecció de dades de caràcter personal, respecte a les dades personals obtingudes dels prestataris finals, i es demanaran a estos els consentiments, relatius al seu ús, que puguen resultar necessaris.  
  
I, en prova de conformitat, firmen este conveni per duplicat, el 19 de desembre de 2013.  
  
El secretari general d'Universitats: Federico Morán Abad.  
El conseller de Presidència i Agricultura, Pesca, Alimentació i Aigua: José Císcar Bolufer.